CELEX: 32020D0187
Language: sk
Date: 2020-02-03 00:00:00
Title: Rozhodnutie Európskej centrálnej banky (EÚ) 2020/187 z 3. februára 2020 o vykonávaní tretieho programu nákupu krytých dlhopisov (ECB/2020/8) (prepracované znenie)

12.2.2020   
               
               
                  SK
               
               
                  Úradný vestník Európskej únie
               
               
                  L 39/6
               
            
         ROZHODNUTIE EURÓPSKEJ CENTRÁLNEJ BANKY (EÚ) 2020/187
         z 3. februára 2020
         o vykonávaní tretieho programu nákupu krytých dlhopisov (ECB/2020/8)
         (prepracované znenie)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.1 druhý pododsek v spojení s článkom 3.1 prvou zarážkou a článkom 18.1,
         keďže:
         
                     (1)
                  
                  
                     Rozhodnutie ECB/2014/40 (1) bolo niekoľkokrát podstatne zmenené (2). Keďže je potrebné uskutočniť ďalšie zmeny, toto rozhodnutie by sa v záujme právnej zrozumiteľnosti malo prepracovať.
                  
               
                     (2)
                  
                  
                     Rozhodnutím ECB/2014/40 sa zaviedol tretí program nákupu krytých dlhopisov (third covered bond purchase programme – CBPP3). CBPP3 je spolu s programom nákupu cenných papierov krytých aktívami, programom nákupu aktív verejného sektora na sekundárnych trhoch a programom nákupu cenných papierov podnikového sektora súčasťou rozšíreného programu nákupu aktív (asset purchase programme – APP) Európskej centrálnej banky (ECB). Cieľom APP je zlepšiť transmisiu menovej politiky, uľahčiť poskytovanie úverov hospodárstvu eurozóny, uvoľniť úverové podmienky pre domácnosti a firmy a podporiť trvalú konvergenciu miery inflácie smerom k úrovni tesne pod 2% v strednodobom horizonte v súlade s primárnym cieľom ECB udržiavať cenovú stabilitu.
                  
               
                     (3)
                  
                  
                     Rozhodnutím Európskej centrálnej banky (EÚ) 2017/2199 (ECB/2017/37) (3) sa spresnili pravidlá, ktoré sa týkajú akceptovateľnosti krytých dlhopisov typu conditional pass-through pre nákup v rámci CBPP3. Kryté dlhopisy typu conditional pass-through by od 1. januára 2019 už nemali byť akceptovateľné pre nákup v rámci CBPP3 vzhľadom na ich zložitejšiu štruktúru, pri ktorej vopred vymedzené udalosti vedú k predĺženiu splatnosti dlhopisu a zmene jeho platobnej štruktúry .
                  
               
                     (4)
                  
                  
                     Rada guvernérov 13. decembra 2018 rozhodla, že by sa od 1. januára 2019 mali upraviť niektoré prvky APP za účelom dosiahnutia jeho cieľov. Rada guvernérov konkrétne rozhodla, že čisté nákupy aktív v rámci APP sa pozastavia 31. decembra 2018. Rada guvernérov potvrdila svoj zámer naďalej pokračovať v reinvestovaní splátok istiny zo splatných cenných papierov nakúpených v rámci APP v plnej výške ešte po dlhšiu dobu od chvíle, keď Rada guvernérov začne zvyšovať kľúčové úrokové sadzby ECB, v každom prípade však dovtedy, kým to bude potrebné na zachovanie priaznivého stavu likvidity a výraznej miery menovej akomodácie.
                  
               
                     (5)
                  
                  
                     Rada guvernérov 12. septembra 2019 rozhodla, že od 1. novembra 2019 sa opäť začne s čistými nákupmi aktív v rámci APP, a počíta s tým, že sa v nich bude pokračovať tak dlho, ako to bude potrebné na posilnenie akomodačného vplyvu úrokových sadzieb menovej politiky, a že sa skončia krátko predtým, ako Rada guvernérov začne zvyšovať kľúčové úrokové sadzby ECB. Rada guvernérov sa tiež rozhodla naďalej pokračovať v reinvestovaní, a to v plnej výške, splátok istiny zo splatných cenných papierov nakúpených v rámci APP ešte po dlhšiu dobu od chvíle, keď Rada guvernérov začne zvyšovať kľúčové úrokové sadzby ECB, v každom prípade však dovtedy, kým to bude potrebné na zachovanie priaznivého stavu likvidity a výraznej miery menovej akomodácie. Vzhľadom na dlhšie trvajúce spomalenie hospodárstva eurozóny, pretrvávajúce riziká spomalenia rastu a na výhľad inflácie, ktorý ešte stále nedosahoval strednodobý inflačný cieľ Rady guvernérov, dospela Rada guvernérov k záveru, že je potrebná komplexná politická reakcia s cieľom podporiť návrat k trvalej konvergencii miery inflácie smerom k strednodobému inflačnému cieľu Rady guvernérov. Obnovenie čistých nákupov aktív je primeraným opatrením, keďže má na dlhodobé úrokové sadzby väčší vplyv ako politika úrokových sadzieb a znižuje príslušné náklady na financovanie pre podniky a domácnosti.
                  
               
                     (6)
                  
                  
                     CBPP3 je ako súčasť programov nákupu aktív tvoriacich APP primeraným opatrením na zmiernenie rizík výhľadu cenového vývoja, pretože tieto programy ešte viac uvoľňujú menové a finančné podmienky vrátane podmienok poskytovania úverov nefinančným korporáciám a domácnostiam v eurozóne, čím podporujú súhrnnú spotrebu a investičné výdavky v eurozóne a v konečnom dôsledku podporujú návrat miery inflácie na úroveň tesne pod 2% v strednodobom horizonte. V situácii, keď sú kľúčové úrokové sadzby ECB takmer na úrovni ich spodných hraníc, je potrebné medzi opatrenia menovej politiky Eurosystému zahrnúť programy nákupu aktív ako nástroje, ktorých potenciál transmisie do reálnej ekonomiky je vysoký.
                  
               
                     (7)
                  
                  
                     CBPP3 obsahuje niekoľko záruk, aby boli predpokladané nákupy primerané jeho cieľom a aby boli súvisiace finančné riziká zohľadnené v plnej miere pri jeho nastavení a obmedzené prostredníctvom riadenia rizík.
                  
               
                     (8)
                  
                  
                     CBPP3 je v plnom rozsahu v súlade s povinnosťami centrálnych bánk Eurosystému podľa zmlúv a nenarúša fungovanie Eurosystému v súlade so zásadou otvoreného trhového hospodárstva s voľnou súťažou.
                  
               
                     (9)
                  
                  
                     Ako súčasť jednotnej menovej politiky by sa mali priame nákupy akceptovateľných krytých dlhopisov centrálnymi bankami Eurosystému v rámci CBPP3 vykonávať jednotným a decentralizovaným spôsobom v súlade s týmto rozhodnutím,
                  
               PRIJALA TOTO ROZHODNUTIE:
         
            Článok 1
            Zavedenie a rozsah programu priameho nákupu krytých dlhopisov
            Eurosystém týmto zavádza tretí program nákupu krytých dlhopisov (CBPP3), v rámci ktorého centrálne banky Eurosystému nakupujú akceptovateľné kryté dlhopisy v zmysle článku 3. Centrálne banky Eurosystému môžu v rámci CBPP3 priamo nakupovať od akceptovateľných zmluvných strán akceptovateľné kryté dlhopisy na primárnom a sekundárnom trhu v súlade s kritériami akceptovateľnosti zmluvných strán vymedzenými v článku 4.
         
         
            Článok 2
            Vymedzenie pojmov
            Na účely tohto rozhodnutia sa uplatňuje toto vymedzenie pojmov:
            
                        1.
                     
                     
                        „úverová inštitúcia“ má rovnaký význam ako úverová inštitúcia vymedzená v článku 4 ods. 1 bode 1 nariadenia Európskeho parlamentu a Rady (EÚ) č. 575/2013 (4); a
                     
                  
                        2.
                     
                     
                        „multi cédulas“ majú rovnaký význam ako multi cédulas vymedzené v článku 2 bode 62 usmernenia Európskej centrálnej banky (EÚ) 2015/510 (ECB/2014/60) (5).
                     
                  
         
            Článok 3
            Kritériá akceptovateľnosti krytých dlhopisov
            
               1.   Kryté dlhopisy sú akceptovateľné pre priamy nákup v rámci CBPP3, ak spĺňajú kritériá akceptovateľnosti obchodovateľných aktív v úverových operáciách Eurosystému podľa štvrtej časti usmernenia (EÚ) 2015/510 (ECB/2014/60), spĺňajú podmienky prijatia ako zábezpeky zo strany subjektov, ktoré ich vydali, ako sú stanovené v článku 138 ods. 3 písm. b) usmernenia (EÚ) 2015/510 (ECB/2014/60), sú vydané úverovými inštitúciami registrovanými v eurozóne a spĺňajú požiadavky stanovené v odseku 3.
            
            
               2.   Multi cédulas sú akceptovateľné pre priamy nákup v rámci CBPP3, ak sú akceptovateľné v operáciách menovej politiky podľa štvrtej časti usmernenia Európskej centrálnej banky (EÚ) 2015/510 (ECB/2014/60), sú vydané spoločnosťami zvláštneho účelu registrovanými v eurozóne a spĺňajú požiadavky stanovené v odseku 3.
            
            
               3.   Kryté dlhopisy a multi cédulas uvedené v odsekoch 1 a 2 sú akceptovateľné pre priamy nákup v rámci CBPP3, ak spĺňajú tieto požiadavky:
               
                           a)
                        
                        
                           Majú minimálne prvé najlepšie hodnotenie kreditnej kvality zodpovedajúce stupňu kreditnej kvality 3 harmonizovanej ratingovej stupnice Eurosystému vyjadrené vo forme najmenej jedného verejného úverového ratingu vydaného externou inštitúciou hodnotiacou kreditné riziko akceptovanou v rámci Eurosystému pre hodnotenie kreditného rizika.
                        
                     
                           b)
                        
                        
                           Limit na emisiu s určitým medzinárodným identifikačným kódom cenného papiera (ISIN) vo výške 70 % platí súhrnne pre kryté dlhopisy v držbe centrálnych bánk Eurosystému, ktoré tieto centrálne banky nakúpili v rámci prvého (6) (CBPP1) a druhého (7) (CBPP2) programu nákupu krytých dlhopisov a CBPP3 a mimo týchto programov.
                        
                     
                           c)
                        
                        
                           Sú denominované v eurách, držané a vyrovnávané v eurozóne.
                        
                     
                           d)
                        
                        
                           Dlhopisy vydané subjektmi, ktorých účasť na úverových operáciách Eurosystému je pozastavená, sú vylúčené z nákupov v rámci CBPP3 po dobu trvania pozastavenia účasti.
                        
                     
                           e)
                        
                        
                           V prípade krytých dlhopisov, ktoré v súčasnosti nedosahujú rating CQS3 na Cypre a v Grécku, sa vyžaduje minimálny rating aktív na úrovni maximálne dosiahnuteľného ratingu krytých dlhopisov stanoveného príslušnou externou inštitúciou hodnotiacou kreditné riziko pre danú jurisdikciu. Takýto rating sa vyžaduje až dovtedy, kým sa na požiadavky na akceptovateľnosť obchodovateľných dlhových nástrojov vydaných alebo garantovaných gréckou alebo cyperskou vládou ako zábezpeky neuplatní minimálny limit kreditnej kvality Eurosystému (podľa článku 8 ods. 2 usmernenia ECB/2014/31 (8)) a pre kryté dlhopisy v držbe centrálnych bánk Eurosystému, ktoré tieto centrálne banky nakúpili v rámci CBPP1, CBPP2, CBPP3 a mimo týchto programov, platí súhrnne limit vo výške 30 % na emisiu s určitým medzinárodným identifikačným kódom cenného papiera; okrem toho musia kryté dlhopisy v záujme vyrovnania rizík obsahovať všetky tieto prvky:
                           
                                       i)
                                    
                                    
                                       charakteristiky súboru zabezpečovacích aktív vrátane údajov na úrovni úverov, ako aj štrukturálne črty programu nákupu krytých dlhopisov a informácie o emitentovi sa vykazujú mesačne národnej centrálnej banke príslušnej podľa sídla emitenta; príslušná národná centrálna banka sprístupní zmluvným stranám formuláre na vykazovanie;
                                    
                                 
                                       ii)
                                    
                                    
                                       záväzok nadmernej kolateralizácie v rozsahu najmenej 25%; príslušná národná centrálna banka sprístupní zmluvným stranám pravidlá pre výpočet záväzku nadmernej kolateralizácie;
                                    
                                 
                                       iii)
                                    
                                    
                                       v prípade pohľadávok denominovaných v inej mene ako euro, ktoré patria do súboru zabezpečovacích aktív programu, zabezpečenie kurzového rizika zmluvnou stranou s ratingom BBB- alebo vyšším ratingom alebo požiadavka, aby bolo najmenej 95% aktív denominovaných v eurách;
                                    
                                 
                                       iv)
                                    
                                    
                                       úverové pohľadávky v súbore zabezpečovacích aktív existujú voči dlžníkom so sídlom v eurozóne.
                                    
                                 
                     
                           f)
                        
                        
                           Kryté dlhopisy, ktoré si emitent ponechal, sú akceptovateľné pre nákup v rámci CBPP3 za predpokladu, že spĺňajú kritériá akceptovateľnosti, ako sú vymedzené vyššie.
                        
                     
                           g)
                        
                        
                           Je dovolené nakupovať nominálne kryté dlhopisy s negatívnym výnosom do splatnosti (alebo najnižším možným výnosom) rovnajúcim sa sadzbe jednodňovej sterilizačnej operácie alebo prevyšujúcim túto sadzbu. Nominálne kryté dlhopisy s negatívnym výnosom do splatnosti (alebo najnižším možným výnosom) nižším ako sadzba jednodňovej sterilizačnej operácie je dovolené nakupovať v nevyhnutnom rozsahu.
                        
                     
                           h)
                        
                        
                           Emitent krytých dlhopisov nie je subjektom vo verejnom alebo v súkromnom vlastníctve, ktorý:
                           
                                       i)
                                    
                                    
                                       má za hlavný cieľ postupný predaj svojich aktív alebo ukončenie svojich obchodných činností; alebo
                                    
                                 
                                       ii)
                                    
                                    
                                       je subjektom pre správu alebo predaj aktív zriadeným na podporu reštrukturalizácie a/alebo riešenie krízových situácií finančného sektora, vrátane subjektov pre správu aktív vytvorených v dôsledku riešenia krízovej situácie pomocou nástroja oddelenia aktív v súlade s článkom 26 nariadenia Európskeho parlamentu a Rady (EÚ) č. 806/2014 (9) alebo vnútroštátnymi právnymi predpismi, ktorými sa transponoval článok 42 smernice Európskeho parlamentu a Rady 2014/59/EÚ (10).
                                    
                                 
                     
                           i)
                        
                        
                           Kryté dlhopisy sú vylúčené z nákupov v rámci CBPP3, ak majú štruktúru conditional pass-through, pri ktorej vopred vymedzené udalosti vedú k predĺženiu splatnosti dlhopisu a k zmene platobnej štruktúry, ktorá závisí predovšetkým od peňažných tokov z aktív podkladového súboru zabezpečovacích aktív.
                        
                     
         
         
            Článok 4
            Akceptovateľné zmluvné strany
            V rámci CBPP3 sú akceptovateľnými zmluvnými stranami pre priame obchody a pre obchody formou pôžičky cenných papierov, ktoré zahŕňajú kryté dlhopisy držané v portfóliách Eurosystému CBPP3:
            
                        a)
                     
                     
                        subjekty, ktoré spĺňajú kritériá akceptovateľnosti pre účasť na operáciách menovej politiky Eurosystému podľa článku 55 usmernenia (EÚ) 2015/510 (ECB/2014/60);
                     
                  
                        b)
                     
                     
                        akékoľvek iné zmluvné strany, ktoré centrálne banky Eurosystému využívajú na investovanie svojich investičných portfólií denominovaných v eurách, vrátane zmluvných strán mimo eurozóny pôsobiacich na trhoch krytých dlhopisov.
                     
                  
         
            Článok 5
            Zrušenie
            
               1.   Rozhodnutie ECB/2014/40 sa týmto zrušuje.
            
            
               2.   Odkazy na zrušené rozhodnutie sa považujú za odkazy na toto rozhodnutie a znejú v súlade s tabuľkou zhody uvedenou v prílohe II.
            
         
         
            Článok 6
            Záverečné ustanovenie
            Toto rozhodnutie nadobúda účinnosť štvrtým dňom po jeho uverejnení v Úradnom vestníku Európskej únie.
         
         
            Vo Frankfurte nad Mohanom 3. februára 2020
            
               
                  Prezidentka ECB
               
               Christine LAGARDE
            
         
         
            (1)  Rozhodnutie ECB/2014/40 z 15. októbra 2014 o vykonávaní tretieho programu nákupu krytých dlhopisov (Ú. v. EÚ L 335, 22.11.2014, s. 22).
         
            (2)  Pozri prílohu I.
         
            (3)  Rozhodnutie Európskej centrálnej banky (EÚ) 2017/2199 z 20. novembra 2017, ktorým sa mení rozhodnutie ECB/2014/40 o vykonávaní tretieho programu nákupu krytých dlhopisov (ECB/2017/37) (Ú. v. EÚ L 312, 28.11.2017, s. 92).
         
            (4)  Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).
         
            (5)  Usmernenie Európskej centrálnej banky (EÚ) 2015/510 z 19. decembra 2014 o vykonávaní rámca menovej politiky Eurosystému (ECB/2014/60) (Ú. v. EÚ L 91, 2.4.2015, s. 3).
         
            (6)  Rozhodnutie ECB/2009/16 z 2. júla 2009 o vykonávaní programu nákupu krytých dlhopisov (Ú. v. EÚ L 175, 4.7.2009, s. 18).
         
            (7)  Rozhodnutie ECB/2011/17 z 3. novembra 2011 o vykonávaní druhého programu nákupu krytých dlhopisov (Ú. v. EÚ L 297, 16.11.2011, s. 70).
         
            (8)  Usmernenie ECB/2014/31 z 9. júla 2014 o dodatočných dočasných opatreniach týkajúcich sa refinančných operácií Eurosystému a akceptovateľnosti zábezpeky, ktorým s mení usmernenie ECB/2007/9 (Ú. v. EÚ L 240, 13.8.2014, s. 28).
         
            (9)  Nariadenie Európskeho parlamentu a Rady (EÚ) č. 806/2014 z 15. júla 2014, ktorým sa stanovujú jednotné pravidlá a jednotný postup riešenia krízových situácií úverových inštitúcií a určitých investičných spoločností v rámci jednotného mechanizmu riešenia krízových situácií a jednotného fondu na riešenie krízových situácií a ktorým sa mení nariadenie (EÚ) č. 1093/2010 (Ú. v. EÚ L 225, 30.7.2014, s. 1).
         
            (10)  Smernica Európskeho parlamentu a Rady 2014/59/EÚ z 15. mája 2014, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012 (Ú. v. EÚ L 173, 12.6.2014, s. 190).
      
      
         
            PRÍLOHA I
            Zrušené rozhodnutie so zoznamom neskorších zmien
            Rozhodnutie ECB/2014/40 z 15. októbra 2014 o vykonávaní tretieho programu nákupu krytých dlhopisov (Ú. v. EÚ L 335, 22.11.2014, s. 22)
            Rozhodnutie Európskej centrálnej banky (EÚ) 2017/101 z 11. januára 2017, ktorým sa mení rozhodnutie ECB/2014/40 o vykonávaní tretieho programu nákupu krytých dlhopisov (ECB/2017/2) (Ú. v. EÚ L 16, 20.1.2017, s. 53)
            Rozhodnutie Európskej centrálnej banky (EÚ) 2017/1360 z 18. mája 2017, ktorým sa mení rozhodnutie ECB/2014/40 o vykonávaní tretieho programu nákupu krytých dlhopisov (ECB/2017/14) (Ú. v. EÚ L 190, 21.7.2017, s. 22)
            Rozhodnutie Európskej centrálnej banky (EÚ) 2017/2199 z 20. novembra 2017, ktorým sa mení rozhodnutie ECB/2014/40 o vykonávaní tretieho programu nákupu krytých dlhopisov (ECB/2017/37) (Ú. v. EÚ L 312, 28.11.2017, s. 92)
         
      
      
         
            PRÍLOHA II
            TABUĽKA ZHODY
            
                        Rozhodnutie ECB/2014/40 Ú. v.
                     
                     
                        Toto rozhodnutie
                     
                  
                        Článok 1
                     
                     
                        Článok 1
                     
                  
                        –
                     
                     
                        Článok 2
                     
                  
                        Článok 2
                     
                     
                        Článok 3
                     
                  
                        Článok 3
                     
                     
                        Článok 4
                     
                  
                        –
                     
                     
                        Článok 5
                     
                  
                        Článok 4
                     
                     
                        Článok 6